کوردوستان یا دا کورد نوفوسلو بؤلگه‌لر — اورتادوغو'دا یئرلشن تاریخی و ژئوفرهنگی بیر ایالت یوخسا منطقه‌دیر. بۇ منطقه بۇگۆن دؤرد اؤلکه‌نین آراسیندا یئرلشیب. بو دؤرد اؤلکه ایران، عراق، تورکیه و سوریه دن عیبارت‌دیرلر. کوردوستان منطقه‌سینده عوموماً کوردلر چوخونلوقدا یاشاییرلار، آنجاق کوردلرین یانیندا باشقا اتنیک قوروپلاردا کوردوستان منطقه‌سینده آزینلیق اولاراق یاشاییرلار، او جومله‌دن؛ آشور‌لار، یزیدلیلر، عربلر، آذربایجان تورکلری، ائرمنیلر، عراق تورکمانلاری، سوریه تورکمانلاری، آنادولو تورک‌‌‌لری، فارسلار و باشقا خالقلار. کوردوستان اراضی‌سی بۇگۆن عوموماً اۆچ بؤلومه بؤلونوب و بو اۆچ بؤلوم اۆچ اؤلکه‌نین ایچینده یئرلشیب، بو اۆچ بؤلوم ترتیبله ایران کوردوستانی، عراق کوردوستانی و سوریه کوردوستانی آدلانیرلار. کوردلر بو اۆچ اؤلکه‌دن سونرا، باشقا اؤلکه‌لرده ده آزینلیق اولاراق یاشاییرلار، او جومله‌دن؛ تورکیه، کووئیت، اوردون، ارمنیستان، فرانسه، آلمان و سایره اؤلکه‌لر. تورکیه‌نین گونئی دوغو قیسمتلرینه بعضی سیاسی کورد قوروپلاری طرفیندن تورکیه کوردوستانی دئیلیر، آنجاق بو آدین هئچ‌بیر رسمیتی یوخدور. ۲۰–جی و ۲۱–جی میلادی یوزایللرده اورتاشرق‌ده یاشایان بعضی کوردلر موختلیف ندن‌لره گؤره، آلمان و فرانسه کیمی اؤلکه‌لره کؤچوبلر و بو اؤلکه‌لرده ده آزینلیق اولاراق یاشاییرلار. میثال اۆچۆن فرانسه‌نین ۲۰۱۶–جی میلادی ایلین نوفوس ساییسی اساسیندا ۱۵۰٬۰۰۰ نفر کورد فرانسه اؤلکه‌سینده یاشاییردیلار. عۆمومیّت‌له، ۲۰–جی میلادی یوزایلده بعضی کورد عائیله‌لری چئشیتلی سببلره گؤره، او جومله‌دن داها یاخشی بیر حیات و ایش تاپماق ندنی‌له موختلیف اؤلکه‌لره کؤچ ائدیبلر.